Balansebrett

Et balansebrett, også kalt vippebrett eller Bongolo, er en gjenstand som brukes til å balansere på. Det har blitt brukt i ulike sammenhenger; av sirkusartister under opptredener i manesjen, som leketøy, treningsapparat og annet.


== Konstruksjon og funksjon ==
Balansebrettet består av en plate som er stor nok til at man kan stå på den med begge ben, med avstand mellom føttene. Midt under platen er det montert en kule eller lignende, slik at den som stiger opp på brettet må bevege kroppen for å finne balansepunktet for å holde brettet mest mulig horisontalt, og unngå å falle av. Brettet fungerer dermed etter vektstangprinsippet, og kan slik sammenlignes med en dumphuske.
Det er utviklet fem ulike grunnmodeller eller balansebrett-typer. De fem versjonene er ulike med hensyn til hvor krevende de er å balansere på.


== Opphav og bruk ==
I 1953 tok en amerikaner ved navn Stanley Washburn Jr. patent på et balansebrett som skulle brukes i forbindelse med ferie og fritid. Det tok ikke lang tid før brettene hans ble populære blant både skisportentusiaster og surfere, som brukte dem til balansetrening når de ikke kunne utøve sine respektive idretter, fordi det ikke var sesong for det eller fordi været ikke tillot det. Etter dette fikk også idrettsutøvere innen andre idrettsgrener øynene opp for balansebrett som treningsapparat, ikke minst utøvere av kampsport. I tillegg har balansebrettet blitt et leketøy for voksne og barn som konkurrerer med seg selv og/eller andre om å bli stående på brettet lengst mulig.


== Norge i 1960 ==
I 1960 ble en variant av balansebrettet presentert i norske medier som «Bongolo-brettet», og fenomenet ble kalt «Bongologi». De som stod på balansebrett ble kalt «bongoloister», og det å stå på brettet ble kalt «å bongolere».
Sommeren 1960 hadde Billedbladet NÅ en sommerkampanje der leserne ble presentert bilder av kjendiser på balansebrett, som bladet reklamerte for som «sommerens festlige landeplage, Bongolo»:«Men hva er det med Ruth Reese, har hun fått lettere solstikk? Neida, hun viser Dem bare sommerens festlige landeplage, Bongolo. Se kjempereportasjen om kjente menn og kvinner på vippebrettet i årets ekstra Sommernummer.»I selve sommernummeret var det bilde av modellen Grethe Niesen på balansebrett på omslagets forside, og inni bladet en stor bildereportasje med bilder av 29 norske skuespillere, revyartister og NRK-profiler som balanserte på balansebrett. I reportasjen ble uttrykkene «bongolo» og «bongologi» anvendt, som i innledningen:«Det sies at Cleopatra ervervet seg sin smidige ynde ved bongologi. Sikkert er det at Helmut Recknagel og skiflyverne våre har trenet opp reaksjonsevne og balanse på dette enkle instrument.Vi er deror klar over at det ikke er noen absolut nyhet vi hermed lanserer. Til gjengjeld er den morsom. Her er sommerleken og selskapsleken for unge og gamle, kvinne og mann. Mine damer og herrer, motto for sommeren 1960: Bongologer. Vi garanterer dem festlige stunder, god mosjon og mye moro. Vi leker altfor lite!»


== Varianter ==
Spillutvikleren Nintendo har utviklet et balansebrett til spillkonsollen de har gitt navnet Wii. 


== Referanser ==


== Eksterne lenker ==
(en) Balance boards – kategori av bilder, video eller lyd på Commons 

(en) Rola bola – galleri av bilder, video eller lyd på Commons